32004L0005
L 014/19
JURNALUL OFÍCIAL AL UNIUNII EUROPENE
DIRECTIVA 2004/5/CE A COMISIEI
din 20 ianuarie 2004
de modificare a Directivei 2001/15/CE pentru includerea anumitor substanțe în anexă
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/398/CEE a Consiliului din 3 mai 1989 de apropiere a legislațiilor statelor membre privind produsele alimentare destinate unei alimentații speciale (1), în special articolul 4 alineatul (2),
după consultarea Comitetului științific pentru alimentație umană sau a Autorității Europene pentru Siguranța Alimentară,
întrucât:
(1)
Directiva 2001/15/CE a Comisiei din 15 februarie 2001 privind substanțele care pot fi adăugate cu anumite scopuri nutritive în alimentele destinate unei alimentații speciale (2) specifică anumite categorii de substanțe și menționează, pentru fiecare dintre acestea, substanțele chimice care pot fi utilizate la fabricarea produselor alimentare pentru scopuri nutritive speciale. Aceasta prevede că statele membre urmează să interzică comerțul cu produsele care nu respectă directiva de la 1 aprilie 2004.
(2)
La data adoptării Directivei 2001/15/CE, o serie de substanțe chimice adăugate în scopuri nutriționale speciale în anumite produse alimentare cu destinație nutritivă specială, comercializate în unele state membre, nu au putut fi incluse în anexa la directiva respectivă deoarece nu fuseseră evaluate de către Comitetul științific pentru alimentație umană (CSAU).
(3)
Substanțele chimice respective care au fost evaluate între timp de către Comitetul științific pentru alimentație umană sau de către Autoritatea Europeană pentru Siguranța Alimentară și au primit o evaluare științifică favorabilă ar trebui incluse în anexa la Directiva 2001/15/CE.
(4)
Întrucât produsele care conțin substanțele respective sunt comercializate în anumite state membre, este necesar ca prezenta directivă să fie transpusă înainte de 1 aprilie 2004 pentru a se evita ca interdicția prevăzută de Directiva 2001/15/CE să devină aplicabilă acestor substanțe pe o perioadă de timp limitată, ceea ce ar cauza o perturbare nedorită a pieței.
(5)
Prin urmare, Directiva 2001/15/CE ar trebui modificată în consecință.
(6)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexa la Directiva 2001/15/CE se modifică în conformitate cu anexa la prezenta directivă.
Articolul 2
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 31 martie 2004. Statele membre comunică de îndată Comisiei textul acestor acte, precum și un tabel de corespondență între aceste acte și prezenta directivă.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 20 ianuarie 2004.